Katrine Daugaard (LA), 2024-11-08:
Jeg er enig i det rigtig meget gode, der er blevet sagt om civilsamfundsorganisationerne her i dag.
De er gode for rigtig meget, og de er en ufattelig vigtig del af det danske samfund.
Så det er jo ikke kun os, der er vigtige i forhold til at skaffe dem en finansiering.
Men jeg synes, det er rigtig, rigtig vigtigt, at vi herindefra får sikret en ny grundfinansiering, at vi får sikret, at de netop ikke skal hoppe fra tue til tue og være afhængige af den tilfældighed og lemfældighed, som har præget deres måde at få finansiering på indtil videre.
Det er i hvert fald min oplevelse som ny i Folketinget, at man bruger virkelig, virkelig lang tid på at have kaffemøder, og at det jo måske desværre ofte også er dem, som har de fleste ressourcer og mest tid til at banke på og opsøge os herinde, som får mest tid til kaffemøder hos alle os ordførere, og jeg synes faktisk, det er ærgerligt og frustrerende, at det er den måde, man fordeler så mange offentlige midler på.
Derfor var det også ufattelig vigtigt for LA i forbindelse med den sidste SSA-forhandling at få indskrevet i aftalen, at regeringen nu skulle stå klar med i hvert fald et nyt bud på en grundfinansiering.
Det var et klart krav fra Liberal Alliance, at det blev skrevet ind i aftalen, netop fordi vi jo, som de andre ordførere også har udtrykt det, år efter år har hørt snakken om, at vi nu skal finde den nye grundfinansiering, at vi nu også skal begynde på samtalen osv., og at det aldrig bliver til noget.
Jeg savner, at vi helt generelt får en samtale og en debat om – og derfor vil jeg gerne sige tak til Alternativet for at starte den her i dag – hvordan vi hver især forestiller os det.
Jeg tror faktisk, det er meget forskellige ting, vi går med i hovederne, om, hvordan det her nye landskab, den her nye grundfinansiering, skal se ud, og hvad vi hver især prioriterer at den skal indeholde, også når det drejer sig om det her samlede overblik over, hvad der egentlig er.
For der er jeg nok lidt uenig med Alternativet.
Jeg tænker ikke, at vi bare har uendeligt med midler, vi kan kaste ned over civilsamfundsorganisationerne, og jeg mener måske heller ikke, at det nødvendigvis er alle, der får dem i dag, som er lige kvalificerede til at modtage dem.
Samtidig har jeg jo heller ikke nogen svar eller færdige modeller klar, men jeg synes, det er vigtigt, at vi tør have den svære samtale.
Derfor blev jeg også ufattelig skuffet over, at den her nye grundfinansieringsmodel ikke lå klar.
For ministeriet har som minimum haft et helt år, eller i hvert fald siden de forpligtede sig til, at den nu skulle ligge klar, til at levere på den, og det var, som fru Marlene Harpsøe også talte om, også mit indtryk, at den forrige minister havde en model klar, at der lå en model klar, og nu kan vi så forstå, at det har der overhovedet ikke gjort, eller at den i hvert fald af uransagelige årsager er væk.
Det er jeg dybt, dybt skuffet og ærgerlig over, for det er virkelig vigtigt for de her organisationer, at vi får det sikret.
Jeg er også dybt bekymret for, at det med hensyn til de næste lovninger heller ikke bliver overholdt.
Vi hører, at det nu hedder foråret, og så kommer vi tæt på et valg, og vi kender jo politikerne.
Så jeg er lige så bekymret, som de øvrige ordførere er her i dag.